|  |  |
| --- | --- |
|  | **ASUTUSESISESEKS KASUTAMISEKS**Märge tehtud: 26.06.2024Kehtib kuni: 10.08.2024Alus: AvTS § 35 lg 2 p 2Teabevaldaja: Tarbijakaitse ja Tehnilise Järelevalve Amet |

****

**Raadiolubade konkursile esitatud taotluste hindamise nõuandva komisjoni koosolek**

Algus 26.06.2024 kell 09.30, lõpp kell 13.00

Koht: Tallinn

Juhataja: Ulrika Paavle

Protokollija: Helin Pertelson

Tehniline assistent: Artur Järviste

Osa võtsid: Andres Jõesaar, Oksana Talisainen, Ragne Kõuts-Klemm, Hanno Kindel, Mati Kaalep, Urmas Ambur, Helen Rohtla, Peeter Sookruus

Koosolekult puudujaid ei ole.

**Päevakord**

1. Komisjoni töökorra ja taotluste hindamise korra tutvustamine
2. Taotluste hindamine ja komisjoni arvates parimate pakkumiste väljaselgitamine valikmenetluses hinnatud taotluste kaupa.
3. TTJA peadirektorile raadiolubade väljaandmiseks või sellest keeldumiseks ettepanekute vormistamine.

**1. Komisjoni töökorra ja taotluste hindamise korra tutvustamine**

Komisjoni esimees tutvustab päevakorda ning selgitab komisjonile tema ülesandeid.

Konkursil oli 33 levipiirkonda. Laekus 45 taotlust, millest 1 laekus peale tähtaega ja tagastati seetõttu taotlejale. 7 taotlusel olid puudused, kuid need on puuduste kõrvaldamiseks antud tähtaja jooksul kõrvaldatud.

23 levipiirkonnas esitati vaid 1 taotlus, neid taotlusi komisjonile hindamiseks ei esitata.

Levipiirkonnas 24 ei laekunud ühtki taotlust (TALLINN NÕMME Harjumaa 99.3 MHz, hetkel eetris Nõmme Raadio).

9 levipiirkonnas esitati mitu taotlust ehk need kuuluvad valikmenetluses komisjoni hindamisele, neid taotlusi on kokku 21.

Komisjon hindab valikmenetlusse määratud pakkumisi vastavalt TTJA peadirektori 22.04.2024 käskkirjaga nr 1-7/24-007-TI kinnitatud raadiolubade konkursi läbiviimise ja taotluste hindamise korrale.

Hinnata tuleb taotlusi lähtuvalt seadusest ja kultuuriministri seatud tingimustest.

Komisjon lähtub menetlusse võetud taotluste hindamisel MeeTS §-des 32, 40 ja 43 sätestatust, kultuuriministri kehtestatud tegevuslubade kõrvaltingimustest ja nende hindamise alustest, raadiolubade konkursi väljakuulutamise käskkirjast ja käesolevast korrast, tegevuslubade taotluste hindamise nõuandva komisjoni töökorrast, taotlustes ja nende lisades esitatud andmetest.

Kõrvaltingimusi „sõnasaadete osakaal programmis“, „levipiirkonna elu kajastavate saadete maht programmis“ ja „Eesti autorite teoste miinimummaht programmis“ hinnatakse selle täitmise või mittetäitmise alusel. Need on TTJA üle vaadanud ja kõik taotlused vastavad piirkonna kõrvaltingimustele.

Eraldi tuleb välja tuua „raadioprogrammi sõnasaadete keel“ – täitmine või mittetäitmine, kui on mitu keelt, on eelistatud taotlus, mille programm on põhiosas selles keeles, mis on kõrvaltingimustes toodud keelte loetelus esimene. Komisjoni esimees täpsustas Kultuuriministeeriumi esindajaga kõrvaltingimuse hindamist: *eelistamise* all ei ole mõeldud seda, et muid kriteeriume taotluste puhul ei hinnata, keelenõue on üks hindamiskriteerium nendes piirkondades, kus kehtestatud mitu keelevalikut ehk nendes piirkondades hinnatakse ka keelenõuet kohapunktide alusel.

Hindame kohapunktide alusel. Komisjoni liikmetel palume välja tuua ka põhjendused.

 „Raadioprogrammi peamine sihtrühm“ – esimene koht, mis enim vastab, viimane, mis vastab vähim määratud sihtrühmale.

Millise taotleja raadioprogramm mitmekesistab enim vastava levipiirkonna raadioprogrammide valikut. Esimene – enim mitmekesistab, viimane – vähim mitmekesistab.

Pingerida 1, 2, 3, 4. Põhjendused.

Iga levipiirkonna järel: kui levipiirkonna kohta on komisjoni seisukoht kujundatud – formuleerime kohe komisjoni põhjendused ja ettepaneku peadirektorile raadioloa väljastamiseks.

Kui eelnevate hindamiskriteeriumite alusel kujunevad üldjoontes võrdsed tulemused, siis hindab komisjon võrdsete taotluste puhul ka järgmisi aspekte:

1. arvestatakse raadioteenuse osutaja seni pakutud programmi selles piirkonnas. 1. koht programmile, mis on varem selles piirkonnas levinud, viimane koht programmile, mis ei ole selles piirkonnas varem levinud.
2. Komisjon hindab raadioteenuse osutajatele võrdsete tingimuste loomise võimalust laiemalt – lähtutakse Kantar Emori 2023. a raadioauditooriumi uuringu tulemustest. Esimese koha saab raadioteenuse osutaja, kellel on väikseim turuosa, viimase see, kellel uuringu andmetel suurim turuosa. Komisjonil tekkis küsimus, kuidas hinnata, kui programm ei ole selles piirkonnas varem levinud? Esimene punkt kaitseb huvi jätkata. Teine punkt soodustab uute tegijate lisandumist või väiksemate suurenemist. Seega – uued tulijad peaksid saama eelise, seega senine 0 on 1. koht.

Protokoll on pärast raadiolubade konkursi tulemuste väljakuulutamist avalik, ärisaladuseks olevat osa ei protokollita.

**2. Taotluste hindamine ja komisjoni arvates parimate pakkumiste väljaselgitamine valikmenetluses hinnatud taotluste kaupa**

**Kultuuriministri 21.03.2024 käskkirja nr 54 (muudetud 03.04.2024 käskkirjaga nr 58) punkt 1.8, levipiirkond nr 8 –** taotlejad Digiposter OÜ (programm Top FM), Ring FM Media OÜ (programm Tre Raadio).

Komisjoni hinnangul on Ring FM Media OÜ taotluses sihtrühma märksa täpsemalt kirjeldatud ning programm keskendub rohkem sihtrühmale. Programm on mitmekesisem, interaktiivsem ja uuenduslikum. Neil on oma välistuudio, mille abil tehakse otseülekandeid sündmustelt, mis võimaldab kohalikku elu paremini kajastada. Tre Raadio programm arvestab paremini kohaliku kuulajaga edastades rohkem ühiskonnaelu saateid.

**Levipiirkonna nr 8 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Digiposter OÜ | Top FM | 18 | 17 | 35 |
| Ring FM Media OÜ | Tre Raadio | 9 | 10 | 19 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.9, levipiirkond nr 9 –** taotlejad Digiposter OÜ (programm Top FM Rapla) ja Ring FM Media OÜ (programm Tre Raadio plus).

Komisjon leidis, et Ring FM Media OÜ programm on kuulaja jaoks detailsemalt läbi mõeldud.

Sihtrühmale suunatust ja mitmekesisust arvestades on parema pakkumise teinud Ring FM Media OÜ. Hinnangud ja põhjendused on siin paljus sarnased eelmise levipiirkonna taotluste arutelus kõlanutega.

Digiposter OÜ taotluse puhul tõi komisjon välja samu kitsaskohti, mis levipiirkonna 8 puhul.

Komisjon leidis, et Digiposter OÜ plaan ei pruugi olla realistlik. Nii väikeses levipiirkonnas levides on taotluses kirjeldatud programmi majanduslikult kasumlikult toota raske ning seega näib jätkusuutlikkus nõrk. Taotlusest jääb mulje, et pakutakse programmi selleks, et ennekõike müüja reklaami, mitte teha raadiot selleks, et sihtrühmale huvitavat ja mitmekülgset raadioprogrammi pakkuda.

**Levipiirkonna nr 9 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Digiposter OÜ | Top FM Rapla | 18 | 18 | 36 |
| Ring FM Media OÜ | Tre Raadio plus | 9 | 9 | 18 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 10, levipiirkond nr 10 –** taotlejad Digiposter OÜ (programm Top FM Tartu) ja Ring FM Media OÜ (programm Ring FM).

Komisjoni hinnangul on Ring FM Media OÜ taotluses sihtrühma paremini kirjeldatud ning programm keskendub rohkem sihtrühmale. Programm on mitmekesisem ja uuenduslikum. Digiposter OÜ taotluse puhul tõi komisjon välja samu kitsaskohti, mis levipiirkonna 8 puhul. Digiposter OÜ taotlusest jääb mulje, et pakutakse programmi selleks, et ennekõike müüja reklaami, mitte teha raadiot selleks, et sihtrühmale huvitavat ja mitmekülgset raadioprogrammi pakkuda. Nii väikeses levipiirkonnas levides on taotluses kirjeldatud programmi majanduslikult kasumlikult toota raske ning seega näib jätkusuutlikkus nõrk.

**Levipiirkonna nr 10 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Digiposter OÜ | Top FM Tartu | 18 | 18 | 36 |
| Ring FM Media OÜ | Ring FM | 9 | 9 | 18 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.12, levipiirkond nr 12 –** taotlejad Northstar Media OÜ (programm Relax FM), AS All Media Eesti (Star FM MAHE).

Komisjon leidis, et Northstar Media OÜ kirjeldab programmi paremini ning sihtrühma osas vastab taotlus paremini kuulajate ootustele. Programm on mitmekesisem. Relax FM-i programm on küllalt hästi raadiomaastikul oma koha leidnud, neil on märkimisväärne auditoorium ning nende programm suudab rohkematele kuulajatele pakkuda raadioturul neile sobivat programmi. Mitmekesisemat programmi pakub Relax FM.

Star FM MAHE programmi idee tundus samas huvitav, kuid komisjonile tekitab kahtlust, kas raadio on õige formaat nende ideede katsetamiseks.

**Levipiirkonna nr 12 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Northstar Media OÜ | Relax FM | 11 | 9 | 20 |
| AS All Media Eesti | Star FM MAHE | 16 | 18 | 34 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.18, levipiirkond nr 18 –** taotlejad Baltic Media Network OÜ (programm RADIO MAXIMUM), MTÜ Narva FM (programm Narva täna), Ukraina Meedia Druzi MTÜ (programm drUzi), Huumor OÜ (programm Jumor FM).

Ukraina Meedia Druzi MTÜ programm drUzi on ainus ukrainakeelne programm ning vastas seetõttu kõige paremini kultuuriministri määratud kõrvaltingimustele programmi keele osas.

Komisjon leidis, et programm drUzi on paremini läbimõeldud ja selgelt eristub teistest ning mitmekesistab meediamaastikku. Pakutakse informatiivset programmi laiale kuulasjakonnale. Sihtrühma osas eelistas komisjon samuti programmi drUzi, kuna ta selgelt teistest eristuv.

Narva MTÜ pakutud programm jääks Narva keskseks programmiks. Komisjonile mõneti küll meeldib programmi sisu, kuid taotluses kavandatud sisu puhul oleks võinud arvestada ka Tallinna ja Harjumaa kuulajatega.

Raadio Maksimum – plaan osalt põnev ja mitmekesine, kuid raadioprogrammi kavandatakse vaid venekeelsena.

Huumor OÜ taotluses pakutu on mitmes kategoorias kõige nõrgem.

**Levipiirkonna nr 18 kohapunktid**

|  |  |  |  |  |  |
| --- | --- | --- | --- | --- | --- |
| Taotleja | Programmi nimi | Keele hinda-mine | Siht-rühma hindamine | Mitmekesisuse hindamine | Punktid kokku |
| Baltic Media Network OÜ | RADIO MAXIMUM | 18 | 22 | 24 | 64 |
| MTÜ Narva FM | Narva täna | 18 | 22 | 21 | 61 |
| Ukraina Meedia Druzi MTÜ | drUzi | 9 | 10 | 21 | 28 |
| Huumor OÜ | Jumor FM | 18 | 36 | 36 | 90 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.20, levipiirkond nr 20 –** taotlejad Baltic Media Network OÜ (programm RADIO MAXIMUM) ja Duo Media Networks OÜ (programm Narodnoe Radio).

Komisjon leidis, et Baltic Media Network OÜ on taotluse hästi ette valmistanud ning see vastab hästi kõrvaltingimustele. Programmi kirjeldus on huvitav. Kujunes arvamus, et selles piirkonnas võiks anda võimaluse uuele tulijale ning leiti, et RADIO MAXIMUM vastab hästi kuulajaskonna ootustele.

Narodnoe Radio kuulajate arv on langustrendis, samas on see juhtunud ka mitmete teiste raadioprogrammidega. Kuigi komisjon sellest hindamisel ei lähtunud, toodi välja, et eestikeelset muusikat edastatakse vähe, kehtiva loaga tegutsedes pole Eesti Autorite Ühingu andmetel täidetud Eesti autorite muusikateoste osakaalu nõuet. Kuigi kuulajate arv on langustrendis, taotluses programmi sisu osas midagi uut ei pakuta. Küsimusi tekitas ka esitatud äriplaan, nt plaan saavutada ühe aastaga kümnekordne reklaamimüügi mahu tõus. Kas selle alusel ikka suudetakse teha taotluses näidatud programmi.

Samas leiti, et Narodnoe Radio programmi allesjäänud kuulajaskond on programmile lojaalne - kuulajad on kasvanud koos raadiojaamaga. Tegu on omalaadse nähtusega ja sissetöötatud formaadiga. Narodnoe Radiol on oma eripära.

 Uue taotleja programmis RADIO MAXIMUM näib olevat rohkem värskust, pakutakse rohkem sõnasaateid ja levipiirkonna elu kajastavaid saateid, millega saab paremini tabada peamist sihtrühma. Positiivne on ka see, et RADIO MAXIMUM programmis on kavas mängida suurem osa Eesti muusikast päevasel kuulamisajal.

Baltic Media Network OÜ taga seisab kogenud raadiotegija. Tema tagasitulek, raadiomaastikule võiks olla hea. Raadio Tallinn ja Narodnoe Radio kunagine tegija. Ta on tõestanud oma oskusi teha head ja kuulatavat raadiot.

Komisjon leidis, et üldjoontes on taotlused võrdsed ning hindas neid ka kategooriates „seni pakutud programm selles piirkonnas“ ja „võimalikult võrdsete tingimuste loomine laiemalt“.

**Levipiirkonna nr 20 kohapunktid**

|  |  |  |  |  |  |  |
| --- | --- | --- | --- | --- | --- | --- |
| Taotleja | Programmi nimi | Siht-rühma hinda-mine | Mitmekesisuse hindamine | Üldjoontes võrdsed, siis raadioteenuse osutaja seni pakutud programm selles levipiirkonna | Üldjoontes võrdsed, siis raadioteenuse osutajatele võimalikult võrdsete tingimuste loomine laiemalt | Punktid kokku |
| Baltic Media Network OÜ | RADIO MAXIMUM | 13 | 12 | 18 | 9 | 52 |
| Duo Media Networks OÜ | Narodnoe Radio | 14 | 15 | 9 | 18 | 56 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.26, levipiirkond nr 26 –** taotlejad Duo Media Networks OÜ (programm Raadio Duo) ja MP Meedia OÜ (programm Kaguraadio).

Komisjon leidis, et Kaguraadio taotluses on parem programmi kirjeldus ja sihtrühm täpsemini piiritletud. Tegu on selgelt kohalikule elanikule suunatud raadioga. Kaguraadio puhul on tegu unikaalse nähtusega, mis mitmekesistab raadiomaastikku. MP Meedia OÜ taotluses on välja toodud ka kohaliku omavalitsuse toetus, milles omavalitsus leiab, et programm suudab kohalikku elanikkonda haarata, kaasata. MP Meedia OÜ pakutud programm on paindlik ja on mitmekesisust edendav, see raadioprogramm on tõestanud oma vajalikkust ja sobivust kohalikul meediamaastikul.

Raadio Duo programm ei paku nii palju kohalikule elanikule suunatud saateid. Komisjon võtab siin arvesse ka seda, et Duo Media Networks OÜ on ainsana kandideerinud ka levipiirkonnale nr 22. See levipiirkond juba katab suurt osa Põlvamaast, seega ei ole mõttekas anda Raadio Duo programmi levimiseks kahte sarnase levipiirkonnaga luba.

**Levipiirkonna nr 26 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Duo Media Networks OÜ | Raadio Duo | 18 | 18 | 36 |
| MP Meedia OÜ | Kaguraadio | 9 | 9 | 18 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.28, levipiirkond nr 28 –** taotlejad Nostalgia Media OÜ (programm Radio Nostalgia) ja AS All Media Eesti (programm Star FM+).

Komisjon eelistas AS All Media Eesti pakutud programmi Star FM+. Tegu on pikalt turul olnud programmiga millel on oma kindel kuulajaskond. Star FM+ programm paremini ülesehitatud.

Komisjon hindas Nostalgia Media OÜ taotluse sisu nõrgemaks. Programmi kohta on välja toodud mitmed üritused ja sündmused mida kajastatakse, kuid puudub sisuline ülevaade kogu programmist.

**Levipiirkonna nr 28 kohapunktid**

|  |  |  |  |  |
| --- | --- | --- | --- | --- |
| Taotleja | Programmi nimi | Sihtrühma hindamine | Mitmekesisuse hindamine | Punktid kokku |
| Nostalgia Media OÜ | Radio Nostalgia | 18 | 18 | 36 |
| AS All Media Eesti | Star FM+ | 9 | 9 | 18 |

**Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.30, levipiirkond nr 30 –** taotlejad Northstar Media OÜ (programm Relax FM), Taevaraadio OÜ (programm Retro FM) ja Duo Media Networks OÜ (programm Raadio Duo).

Komisjon hindas kõigepealt taotlusi sihtrühma ja mitmekesisuse kategoorias ning jõudis järeldusele, et mõlemas kategoorias on parimad Raadio Duo ja Retro FM ning need programmid on üldjoontes võrdsed.

Kuna Taevaraadio OÜ ja Duo Media Networks OÜ taotlused on üldjoontes võrdsed leidis komisjon, et tuleb vaadata kogu raadiomaastikku ja arvesse võtta võrdsete tingimuste loomist laiemalt.

Komisjon hindas neid taotlusi ka kategoorias „võimalikult võrdsete tingimuste loomine laiemalt“. Kohapunktid nendes kahes kategoorias nähtuvad allolevast tabelist.

**Levipiirkonna nr 30 kohapunktid**

|  |  |  |  |  |  |  |
| --- | --- | --- | --- | --- | --- | --- |
| Taotleja | Programmi nimi  | Sihtrühma hindamine | Mitmekesisuse hindamine | Üldjoontes võrdsed, siis raadioteenuse osutaja seni pakutud programm selles levipiirkonna  | Üldjoontes võrdsed, siis raadioteenuse osutajatele võimalikult võrdsete tingimuste loomine laiemalt | Punktid kokku |
| Northstar Media OÜ | Relax FM | 26 | 22 |  |  | 48 |
| Taevaraadio OÜ | Retro FM | 16 | 17 | *Ei ole selles piirkonnas varem alaliselt levinud* | 18 | 51 |
| Duo Media Networks | Raadio Duo | 12 | 15 | *Ei ole selles piirkonnas varem alaliselt levinud* | 9 | 36 |

**3. TTJA peadirektorile raadiolubade väljaandmiseks või sellest keeldumiseks ettepanekute vormistamine**

Taotluse hindamise ja arutelu tulemuste alusel komisjon otsustab teha TTJA peadirektorile ettepaneku valikmenetluses parimaks osutunud pakkujatele raadioloa väljaandmiseks ja tegevuslubade väljaandmisest keeldumiseks neile, kes ei osutunud parimaks pakkujaks järgmiselt.

1. **Kultuuriministri 21.03.2024 käskkirja nr 54 (muudetud 03.04.2024 käskkirjaga nr 58) punkt 1.8, levipiirkond nr 8 –** komisjon teeb ettepaneku välja anda tegevusluba Ring FM Media OÜ programmile Tre Raadio, sest see taotleja tegi valikmenetluses parima pakkumise.

**Kohapunktide koondtulemus:**

Ring FM Media OÜ (programm Tre Raadio) 19 punkti

Digiposter OÜ (programm Top FM) 35 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Digiposter OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.9, levipiirkond nr 9 –** komisjon teeb ettepaneku välja anda tegevusluba Ring FM Media OÜ programmile Tre Raadio plus, sest see taotleja tegi valikmenetluses parima pakkumise.

**Kohapunktide koondtulemus:**

Ring FM Media OÜ (programm Tre Raadio plus) 18 punkti

Digiposter OÜ (programm Top FM Rapla) 36 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Digiposter OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.10, levipiirkond nr 10 –** komisjon teeb ettepaneku välja anda tegevusluba Ring FM Media OÜ programmile Ring FM, sest see taotleja tegi valikmenetluses parima pakkumise.

**Kohapunktide koondtulemus:**

Ring FM Media OÜ (programm Ring FM) 18 punkti

Digiposter OÜ (programm Top FM Tartu) 36 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Digiposter OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.12, levipiirkond nr 12 –** komisjon teeb ettepaneku välja anda tegevusluba Northstar Media OÜ programmile Relax FM, sest see taotleja tegi valikmenetluses parima pakkumise.

**Kohapunktide koondtulemus:**

Northstar Media OÜ (programm Relax FM) 20 punkti

AS All Media Eesti (Star FM MAHE) 34 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud AS-le All Media Eesti, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.18, levipiirkond nr 18 –** komisjon teeb ettepaneku välja anda tegevusluba Ukraina Meedia Druzi MTÜ programmile drUzi, sest see taotleja tegi valikmenetluses parima pakkumise.

**Kohapunktide koondtulemus:**

Ukraina Meedia Druzi MTÜ (programm drUzi) 28 punkti

MTÜ Narva FM (programm Narva täna) 61 punkti

Baltic Media Network OÜ (programm RADIO MAXIMUM) 64 punkti

Huumor OÜ (programm Jumor FM) 90 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Baltic Media Network OÜ-le, MTÜ-le Narva FM ja Huumor OÜ-le kuna kogumis hinnates ei osutunud need taotlejad valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.20, levipiirkond nr 20 –** komisjon teeb ettepaneku välja anda tegevusluba Baltic Media Network OÜ programmile RADIO MAXIMUM, sest see taotleja tegi valikmenetluses parima pakkumise.

**Kohapunktide koondtulemus:**

Baltic Media Network OÜ (programm RADIO MAXIMUM) 52 punkti

Duo Media Networks OÜ (programm Narodnoe Radio) 56 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Duo Media Networks OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.26, levipiirkond nr 26 –** komisjon teeb ettepaneku välja anda tegevusluba MP Meedia OÜ programmile Kaguraadio, sest see taotleja tegi valikmenetluses parima pakkumise.

**Kohapunktide koondtulemus:**

MP Meedia OÜ (programm Kaguraadio) 18 punkti

Duo Media Networks OÜ (programm Raadio Duo) 36 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Duo Media Networks OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.28, levipiirkond nr 28 –** komisjon teeb ettepaneku välja anda tegevusluba AS All Media Eesti programmile Star FM+, sest see taotleja tegi valikmenetluses parima pakkumise.

**Kohapunktide koondtulemus:**

AS All Media Eesti (programm Star FM+) 18 punkti

Nostalgia Media OÜ (programm Radio Nostalgia) 36 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Nostalgia Media OÜ-le, kuna kogumis hinnates ei osutunud see taotleja valikmenetluses parimaks pakkujaks.

1. **Kultuuriministri 21.03.2024 kirja nr 54 (muudetud 03.04.2024 käskkirjaga nr 58) punkt 1.30, levipiirkond nr 30 –** komisjon teeb ettepaneku välja anda tegevusluba Duo Media Networks OÜ programmile Raadio Duo, sest see taotleja tegi valikmenetluses parima pakkumise.

**Kohapunktide koondtulemus:**

Esimeses hindamisvoorus

Duo Media Networks OÜ (programm Raadio Duo) 27 punkti

Taevaraadio OÜ (programm Retro FM) 33 punkti

Northstar Media OÜ (programm Relax FM) 48 punkti

Teises hindamisvoorus

Duo Media Networks OÜ (programm Raadio Duo) 36 punkti

Taevaraadio OÜ (programm Retro FM) 51 punkti

Eelnevast tulenevalt teeb komisjon ettepaneku keelduda tegevusloa väljaandmisest sama tegevusluba taotlenud Northstar Media OÜ-le ja Taevaraadio OÜ-le, kuna kogumis hinnates ei osutunud need taotlejad valikmenetluses parimaks pakkujaks.

(allkirjastatud digitaalselt)

Ulrika Paavle

Komisjoni esimees

Helin Pertelson

Protokollija